ธปท.เล็งคุมธนาคารให้แจ้งค่าธรรมเนียมการบริการผ่านตู้เอทีเอ็ม
&nbsp; โพสต์ทูเดย์ -&nbsp; ธปท.เล็งคุมธนาคารให้แจ้งค่าธรรมเนียมการบริการผ่านตู้เอทีเอ็ม ให้ลูกค้ารู้อัตราค่าธรรมเนียมก่อนตัดสินใจใช้บริการ หวังสร้างระบบค่าธรรมเนียมให้เป็นธรรมโปร่งใส่ เริ่มปี 53 นี้
22 ธ.ค. 2552

โพสต์ทูเดย์ -  ธปท.เล็งคุมธนาคารให้แจ้งค่าธรรมเนียมการบริการผ่านตู้เอทีเอ็ม ให้ลูกค้ารู้อัตราค่าธรรมเนียมก่อนตัดสินใจใช้บริการ หวังสร้างระบบค่าธรรมเนียมให้เป็นธรรมโปร่งใส่ เริ่มปี 53 นี้ 
   นางธาริษา วัฒนเกส ผู้ว่าการธนาคารแห่งประเทศไทย (ธปท.) เปิดเผยในงานสัมมนาระบบการชำระเงินประจำปี 2552 “ก้าวสู่ยุคใหม่การชำระเงินไทย:โอกาสและความท้าทาย” ว่าธปท.ต้องการสนับสนุนให้ประชาชนใช้บริการการชำระเงินด้วยระบบอิเล็กทรอนิกส์ให้มากขึ้น เพื่อลดต้นทุนการจัดการเงินสดที่อยู่ในระดับสูง โดยเฉพาะการใช้บัตรเดบิต ซึ่งปัจจุบันจำนวนบัตรเดบิตมีมากถึง 29 ล้านใบ แต่ส่วนใหญ่ใช้เพื่อกดเงินสดผ่านตู้เอทีเอ็มเท่านั้น มีเพียง 3 % ที่ใช้สำหรับซื้อสินค้า หรือเฉลี่ยผู้ถือบัตรใช้บัตรซื้อสินค้าไม่ถึง 1 ครั้งต่อปี โดยธนาคารพาณิชย์ควรกระตุ้นให้ลูกค้าใช้บัตรเดบิตเพื่อชำระสินค้าให้มากขึ้น ควรใช้ประโยชน์จากเทคโนโลยีและเครื่องมือที่มีให้คุ้มค่าให้ลูกค้าผู้บริโภคได้ประโยชน์ด้วย ไม่ใช่มุ่งแต่ขยายจำนวนลูกค้าเพียงอย่างเดียว เพราะหวังแค่ว่าลูกค้าใช้บัตรมากขึ้นแล้วจะช่วยลดภาระต้นทุนการให้บริการหน้าเค้าเตอร์
   ส่งผลให้ธนาคารพาณิชย์หรือผู้ประกอบการมุ่งลงทุนแค่การเพิ่มจำนวนตู้เอทีเอ็ม เพื่อรองรับบริการการกดเงินสดของลูกค้าเท่านั้น ทำให้เห็นตู้เอทีเอ็มในระบบขณะนี้มีมากถึง 3.8 หมื่นตู้ เพิ่มขึ้นจากปีก่อนหน้าถึง 19% แต่ธุรกรรมการเงินผ่านระบบนี้กลับขยายตัวเพียงแค่ 7.5% ซึ่งไม่สอดคล้องกัน  สะท้อนการลงทุนที่กระจุกตัวและซ้ำซ้อน ไม่มีประสิทธิภาพ
   “จุดนี้เรามองว่าการลงทุนยังกระจุกตัว ทั้งที่ตู้เอทีเอ็มมันใช้ร่วมกัน(Pool)ได้ แต่ทุกคนก็มุ่งแต่จะเอาค่าธรรมเนียมเบิกถอนผ่านตู้ ที่ยังเป็นรายได้ที่อยู่เท่านั้น ซึ่งถ้ามองในแง่การแข่งขัน อำนวยความสะดวกให้ลูกค้าก็ถือว่าดี แต่ถ้ามองในภาพรวมคิดว่าลงทุนซ้ำซ้อนเกินไป ควรมองประสิทธิภาพด้วยให้ผู้ใช้บริการได้ประโยชน์ด้วย เพราะในที่สุดถ้าต้นทุนของประกอบการเพิ่มมันก็จะถูกส่งผ่านมาที่ลูกค้าอยู่ดี ดังนั้นจากนี้ไปธปท.จะส่งเสริมให้เกิดการแข่งขันและการคิดค่าธรรมเนียมที่เป็นธรรมขึ้น เพื่อประโยชน์ของทั้งผู้ประกอบการและลูกค้าด้วย” นางธาริษากล่าว 
   นางธาริษา เปิดเผยว่า  ธนาคารพาณิชย์ควรมีการปรับปรุงค่าธรรมเนียมการเบิกเงินสดต่างธนาคาร และข้ามเขตจังหวัดซึ่งยังมีความไม่เหมาะสม เพราะถ้าระบบพัฒนาได้มีการส่งผ่านข้อมูลที่ดี ก็ไม่น่าจะมีการแบ่งเขต อย่างไรก็ตามมองว่าส่วนหนึ่งที่ต้องคิดคงเพราะธนาคารต้องการรายได้จากค่าธรรมเนียมอยู่ ดังนั้นแนวทางในปี 2553 ธปท.จะมีมาตรการเข้ามาดูแลค่าธรรมเนียมตู้เอทีเอ็มให้เป็นธรรม และเหมาะสมมากขึ้น นอกจากนั้นธปท.จะกำชับให้ธนาคารพาณิชย์แจ้งค่าธรรมเนียมให้ชัดเจนที่ตู้เอทีเอ็มให้ลูกค้ารับรู้ก่อนที่จะตัดสินใจว่าจะใช้บริการหรือไม่ เช่น ค่าธรรมเนียมการเบิกถอนเงินสดต่างธนาคาร ค่าบริการการสอบถามยอดเงินในบัญชี เป็นต้น
   ด้านนายรณศักดิ์ เรืองวีรยุทธ ผู้อำนวยการ สำนักนโยบายและกำกับระบบการชำระเงิน ธปท. เปิดเผยว่า การกำหนดให้ธนาคารพาณิชย์ผู้ให้บริการแจ้งค่าธรรมเนียมผ่านตู้เอทีเอ็ม หรือ บอกอัตราค่าธรรมเนียมก่อนใช้บริการน่าจะสามารถทำได้ทันทีภายในปีหน้านี้  เพราะปัจจุบันมีบางธนาคารทำไปก่อนแล้ว เช่น การให้บริการอิเล็กทรอนิกส์แบงก์กิ้งของธนาคารกรุงไทยก็จะมีการแจ้งค่าบริการต่างๆก่อนจะทำธุรกรรมแล้ว ขณะเดียวกันธนาคารส่วนใหญ่ก็เริ่มปรับปรุงระบบเพื่อแจ้งลูกค้าแล้ว
   ทั้งนี้ ก่อนหน้านี้คณะกรรมการระบบการชำระเงิน (กรช.) มีมติให้กำหนดนโยบายเกี่ยวกับระบบการชำระเงินให้มีประสิทธิภาพมากขึ้น เพื่อให้ประชาชนผู้ใช้บริการเชื่อมั่นในความปลอดภัยใน 3 ด้าน คือ 1. แนวนโยบายด้านค่าธรรมเนียมการชำระเงิน เพื่อให้ค่าธรรมเนียมมีความโปร่งใส เป็นธรรม สามารถอธิบายได้ และก่อให้เกิดการแข่งขัน โดย ธปท. จะปรับปรุงหลักการให้ผู้ให้บริการเปิดเผยค่าธรรมเนียมให้ลูกค้าทราบโดยสะดวกก่อนการตัดสินใจใช้บริการ รวมถึงปรับปรุงโครงสร้างค่าธรรมเนียมบริการการชำระเงินประเภทต่างๆ ให้เกิดการแข่งขันและส่งเสริมการใช้สื่อการชำระเงินทางอิเล็กทรอนิกส์เพิ่มขึ้น
   2. พัฒนาระบบการชำระเงินในประเทศ( Local Switching) เพื่อรองรับการชำระเงินผ่านบัตรที่ออกและใช้จ่ายภายในประเทศ ให้สามารถใช้เครื่องรับบัตรร่วมกัน (EDC Pool)เพื่อเพิ่มความสะดวกให้กับผู้บริโภค ลดการใช้เงินสด ลดการลงทุนที่ซ้ำซ้อน และลดต้นทุนด้านการชำระเงินของสถาบันการเงินและภาคธุรกิจและ 3.สร้างมาตรฐานกลางในการชำระเงิน เพื่อให้สถาบันการเงินทุกแห่งมีใช้มาตรฐานเดียวกัน ลดต้นทุนการวางระบบ คาดว่าจะดำเนินการได้ภายในปี 2554 นี้